Só kry hulle jong lesers aan’t lees | Maroela Media
(Foto: Sharon McCutcheon/Unsplash.com)
Breinfoendies ding mee in olimpiades. Sportmanne en -vroue neem deel aan atletiekbyeenkomste, maar hoe wedywer dié wat leesfiks is?
Vyf graad 10-leerders word uit elke deelnemende skool gekies.
Dié leerders kry dan elkeen vyf boeke wat hulle self lees en daarna aan vriende uitdeel om ook te lees.
Die vriende gee dan op hulle beurt die boeke aan ander om te lees.
Elke keer dat ’n boek gelees word, word dit aangeteken en leerders kry punte wanneer hulle boeke gelees word.
Deelnemers kry ook vyf kinderboeke om voorleessessies vir jonger kinders in die gemeenskap te hou, waarmee hulle nog punte kan verdien.
Hierdie leerders ding dus teen mekaar mee vir die meeste punte, maar ding terselfdertyd op informele vlak mee teen die leerders in naburige skole.
Die wenner word bepaal deur leerders wie se boeke die meeste gelees word gedurende November 2019 tot April 2020. Uiteindelik sal deelnemende skole se leerders verryk word en hulle sal met ’n klein biblioteek toegerus wees om ander leerders aan te moedig om ook te lees.
Hierdie projek is deur Gabby Olivier en die bestuur van CRK Raadgewende Ingenieurs geïnspireer wat ’n droom vir die jong leerders van Suid-Afrika het. Dié droom is om deur opvoeding en leiding ’n blink toekoms vir hulle te skep en hulle te motiveer om hard daarvoor te werk. Olivier, sy kollegas en vriende wil met kundigheid en lewenswysheid aktief betrokke raak by die lewe van jongmense wat tans ’n uitsiglose toekoms ervaar. Ná samesprekings met die Lapa-span het die idee van ŉ leesaflos ontstaan.
Vir die projek word Afrikaanse én Engelse boeke ingesluit. Afrikaanse boekpakke beloop R3 000, terwyl Engelse boekpakke R3 200 kos. Die eerste aantal boekpakke word deur CRK Raadgewende Ingenieurs en Lapa Uitgewers geborg. Afgesien van die kompetisie tussen leerders, wil CRK boonop sportmangees bevorder deur ander maatskappye en individue uit te daag om ook borgskappe toe te staan.
Maatskappye wat belangstel om hierdie projek te ondersteun deur middel van ŉ borgskap kan self die skool wat hulle wil bystaan, kies.
Borge of skole wat wil deelneem, kan enige van die volgende persone nader:
Melvina Mason van ATKV ([email protected] of 081 797 6794)
Fiona van Kerwel van WOW ([email protected] of 072 117 3483)
Marieta Nel van Lapa Uitgewers ([email protected])
Absoluut mal oor die kompitiesie..
Wens dus al vroër gedoen…
Natersea · 1 maand gelede
aag hoe wens ek ek was ‘n leerling sodat ek aan die kompetisie kon deelneem – so baie lief vir lees. Kom al jul boekwurmpies, lees dat die stof so staan! Dis vir my een van die lekkerste dinge om te doen, want ek kan my eie storie in my gedagtes optower